I Hjørring Kommune har de store mængder af regn fået grundvandet til at stige så meget, at nogle underjordiske affaldscontainere simpelthen er blevet presset op af jorden på grund af grundvandstrykket. Andre steder, særligt uden for byerne hvor det er grus- og jordveje, er det ikke muligt for skraldebilen at komme frem til husene. - På landet er vejene blevet så våde, at vi ikke kan køre der med vores lastbiler. Vejene er opblødte, og lastbilerne kan køre fast i det. Hvis vi alligevel skal køre på sådan en vej, kan det ske, at den store affaldsbil kan køre vejen så meget op, at det ikke er muligt for personbiler at køre på vejen efterfølgende. Det forklarer teamleder for værksted og logistik - og affaldsindsamling - Henrik Lykkegaard Jensen ved Hjørring Kommune. Betonmolokker i stedet for plastik Det er også et problem i Jammerbugt kommune: Derfor har det været nødvendigt for de to kommuner at bede borgere på landet om selv at trille deres affaldscontainere ud til en asfalteret vej, således at skraldemændene kan tømme dem. - Vi ved godt, at det er en kedelig situation, og vi kører ud alle de steder, det kan lade sig gøre, forklarer han. Problemet med vandmasserne har stået på de seneste par måneder, og Henrik Lykkegaard Jensen forventer, at det vil være et problem i en måneds tid endnu. De steder på landet, hvor skraldespandene ikke køres ud til den asfalterede vej, bliver affaldet ikke tømt. For at undgå problemet med de underjordiske affaldsconatinere i byerne, bliver der gravet nye conatinere ned, der er lavet af beton frem for plastik, som det har været indtil videre. Det vil ske løbende.

Referat:
I flere kommuner besværliggør de store vandmasser afhentning af affald. Derfor beder skraldemændene nu om hjælp fra borgerne.